Man brand los op groep buite Mpuma-kroeg(Argieffoto) Die polisie in Mpumalanga ondersoek ŉ saak van moord en drie sake van poging tot moord ná ŉ man op ŉ groep mans buite ŉ kroeg in Hartebeeskop losgebrand het. Brig. Vish Naidoo, woordvoerder van die polisie, het gesê ŉ 27-jarige man is Saterdagoggend in die vroeë oggendure dood en drie persone is tydens die voorval beseer. “Die groep mans het buite ŉ kroeg gestaan toe daar op hulle geskiet is. Een van die mans is dood ná hy na ŉ kliniek geneem is saam met die ander drie beseerdes.” Twee van die beseerdes is reeds ontslaan en ŉ derde veg om sy lewe in die hospitaal. “Die polisie is ontbied en ŉ ondersoek is van stapel gestuur onder die direkte toesig van die waarnemende distrikskommissaris brig. Lizzy Mtungwa,” het Naidoo bygevoeg. “Niemand is nog in hegtenis geneem nie, maar die plaaslike gemeenskap gee hul samewerking aan die polisie en dit blyk dat ŉ inhegtenisneming spoedig sal volg.”